Se, så lang Bybanen blir

Ti meter lengre enn i dag - og med plass til 50 flere passasjerer. Den første nye bybanevognen er snart i Bergen.

Publisert Publisert 30. september 2015

SYV LEDD: Den blir lang som en meitemark, den nye vognen som skal svinge gjennom Bergens gater og spor. Sveip eller trykk for flere bilder. Foto: BYBANEN

RUMPEHVILER: Klappsetene ved inngangen er fjernet. I stedet kommer det slike "rumpehvilere". Foto: BYBANEN:

TIL FLESLAND: Banekartet viser selvsagt hele traseen til Flesland, som skal åpne neste høst. Foto: BYBANEN

Denne artikkelen er over fire år gammel

Synes du det er i trangeste laget på Bybanen i dag? Da kan du glede deg over disse bildene, fra bybaneprodusenten Stadlers testområde utenfor Berlin.

Der står nemlig den første 42 meter lange bybanevognen som skal trafikkere på bergenske spor. Vognen er klar til å sendes til Bergen, og vil ankomme byen om tre uker.

Si din mening om de nye vognene i bunnen av artikkelen!

Mer plass, flere dører

— Dette blir bybanevogn nummer 21, og i løpet av vinteren kommer det flere nye vogner, forteller informasjonsansvarlig i Bybanen Utbygging, Rune Jenssen.

Les også:

Les også Bybanen på sporet igjen, men uvisst når trafikken starter igjen

Den største endringen fra de 20 første, er lengden på vognen. Mens alle vognene hittil har vært 32 meter lange, skal de fra nå av bli 42 meter. Det skal gi rom til anslagsvis 50 flere passasjerer på hver avgang. Halvparten av de nye plassene er sitteplasser.

De nye bybanevognene vil ha 111 sitteplasser, og totalt plass til 280 mennesker.

På bildet fra Berlin ser vi hvordan de nye vognene vil ha syv ledd, mot dagens fem. Det blir også flere dører, fem dører på hver side mot dagens fire.

— Vi har lagt mest vekt på at det skal være lett å komme seg inn og ut av vognene, fortalte prosjektleder Jimmy Schmincke til BT i juni.

Han håpet at de nye vognene skulle gjøre slutt på problemet med at passasjerer ikke tør trekke helt inn i vognen, fordi de er redde for ikke å komme seg ut på holdeplassene. Nå blir det bedre plass rundt dørene, blant annet ved at halvparten av klappsetene som er der i dag, byttes ut med myke puter å lene seg på mens man står.

Plass til bagasje

Det vil også bli utvidet areal ved barnevognplassene, som inkluderer plass til bagasje.

ROMSLIG: De nye vognene har bedre plass rundt dørene. Foto: BYBANEN

— På grunn av økt plass håper vi også på bedre passasjergjennomstrømming, noe vi håper vil redusere oppholdstidene på holdeplasser, sier Jenssen.Men passasjerene må fortsatt smøre seg med tålmodighet før de vil få oppleve å reise med en slik vogn.

— Nå skal denne vognene, vogn 221, i flere måneder brukes til å teste ut det nye verkstedanlegget på Flesland. Vi må se at alle sporveksler og resten av verkstedet virker etter planen. Det skal ha plass til hele 40 slike vogner, sier Jenssen.

Testing og ombygging

Deretter vil vognen drive testkjøring på den nye traseen mellom Lagunen og Flesland. Trolig er det først når hele den traseen åpner, at de lange vognene blir tatt i bruk.

— Det bestemmer Skyss. Men det går nok et år til, sier Jenssen.

I tillegg til seks helt nye lange vogner, skal de 20 eksisterende blir forlenget og oppgradert. Det vil skje gradvis ved verkstedet på Flesland. I løpet av 2017 vil alle vognene være like lange.

Lengre vogner fører også til at 19 av plattformene på eksisterende holdeplasser må forlenges med en drøy meter. Prisen på dette blir rundt to millioner kroner.

Publisert Publisert: 30. september 2015 16:08 Oppdatert: 30. september 2015 18:01